recursal/SuperWikiNEXT-32B huggingface dataset:
**Ahmad ibn Ibrahim al-Ghazi** eli **Ahmed Gurey** (noin 1506 – 21. helmikuuta 1543) oli somalialainen imaami ja Adalin sultanaatin kenraali. Hän voitti Etiopian keisarin Lebna Dengelin. Somalinkielinen lisänimi *Gurey* (amharaksi *Gragn*) tarkoittaa "*vasenkätistä*".

Etiopian–Adalin sota
--------------------

### Sodan alku Gragn Gureyn johdolla

Vuonna 1527 Adalin dynastia aloitti imaami Ahmed Gragn Gureyn johdolla jihadin ja tunkeutui Etiopiaan. Muslimiarmeija marssi Etiopiaan osmanien tukemana ja heidän aseistamanaan. Se surmasi kaikki, jotka kieltäytyivät kääntymästä islamin uskoon. Kolme neljännestä Etiopiasta joutui Etiopian–Adalin sodassa 1529–1543 Adalin muslimivaltion haltuun. Satoja kirkkoja hävitettiin, ja arviolta 80 prosenttia pyhistä kirjoituksista tuhoutui. Adalin joukot käyttivät tuliaseita, jotka olivat tuolloin Etiopiassa harvinaisia. Yli puolet maasta valloitettiin.

### Portugalilaisten saapuminen

Täydellisen valtauksen estivät Portugalin joukot, jotka saapuivat Etiopian pyynnöstä pelastamaan kristityt. Portugalin laivasto saapui Intiasta Massawaan vuonna 1541. Heinäkuussa seurasi Christovão da Gaman komennossa 400 musketööriä, jotka liittyivät Etiopian joukkoihin. Aluksi he olivat voitolla mutta hävisivät lopulta Woflan taistelussa 1542. Etiopian joukkojen komentaja Cristovao Da Gama vangittiin ja teloitettiin. Helmikuussa 1543 Portugalin ja Etiopian joukot löivät muslimiarmeijan Wayna Dagan taistelussa. Ahmed Gurey kuoli ja Adalin dynastia hävisi sodan.

### Ahmed Gurey kuoleman jälkeen

Ahmed Gureyn leski nai tämän veljenpojan Nur ibn Mujahidinin ja lupasi kostaa Ahmedin kuoleman. Lopulta Etiopian keisari Emir Nur surmattiin 1567 ja etiopialaiset karkotettiin Zeilasta 1660. Samaan aikaan Portugali yritti valloittaa Mogadishun siinä onnistumatta. Adalin dynastia hajosi pieniin heimopäälliköiden johtamiin sulttaanikuntiin. Zeila joutui Jemenin alaisuuteen, ja se liitettiin osmanien valtakuntaan.

Lähteet
-------

1. 1 2  Mohammed Farah Aidid & Dr. Satya Pal Ruhela: 8. luku: Somali Hero - Ahmad Gurey (1506–1543) *Somalia: From The Dawn of Civilization To The Modern Times*.  1994.  Arkistoitu 28.9.2007. Viitattu 13.1.2020. (englanniksi)
2. ↑  Abyssinian-Adal War *allaboutETHIO.com*. Viitattu 14.1.2020. (englanniksi)

Aiheesta muualla
----------------

* Miftah, Mukerrem: Key Dimensions in Abyssinia-Ottoman Relation in the Sixteenth and Seventeenth Centuries: A Critical Review of Literatures.  *The Journal of Pan African Studies*, 2017, .10. vsk, nro 1, s. 265–278. Artikkelin verkkoversio. Viitattu 14.1.2020.  (englanniksi)
* Cunningham, Sam: Ethiopian History *Ethiopian Adventure Tours*. Viitattu 14.1.2020. (englanniksi)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Yhdysvallat
* Alankomaat

 |

 |
**Gustaf Gödekenpoika Fincke** eli Kustaa Gödikinpoika Fincke (1510-luku – 2. joulukuuta 1566, Kemiö) oli suomalainen hallintomies ja Suomen käskynhaltija 1561–1563. Ensimmäinen maininta hänestä on vuodelta 1531, jolloin hän oli Kustaa Vaasan hovissa. Hän tappoi Kööpenhaminassa 1533 Kristoffer Båk -nimisen miehen ja Kustaa Vaasa pelasti hänet vankilasta maksamalla sadan kultatalarin sakon. Tämä sitoi Fincken Kustaa Vaasan palvelukseen.

Vuodesta 1538 lähtien Fincke alkoi saada luottamustehtäviä perehdyttyään Saksasta Ruotsiin kutsuttujen neuvonantajien hallinto-oppeihin. Vuonna 1540 kuningas lähetti hänet Suomeen palauttamaan sotaväen järjestykseen ja maksamaan sen palkat. Hänet nimitettiin 1542 yhdeksi Tukholman linnan päälliköistä juuri Dacken kapinan aikoihin. Palkkiokseen hän sai läänityksen Varsinais-Suomesta Uudenkirkon pitäjästä.

Vuonna 1545 Fincke avioitui Märta Stenintytär Illen kanssa ja muutti Suomeen. Samana vuonna hänet nimitettiin Viipurin linnan päällikön Måns Nilsinpojan apulaiseksi, jolloin hän pääsi perehtymään Suomen itäosien puolustukseen. Fincke osoittautui kyvykkääksi ja sai 1547 ylennyksen Olavinlinnan päälliköksi. Savon hallinnollisena johtajana hän edisti erämaiden asuttamista ylimpänä organisaattorina. Tavinsalmen asutuksen vakiinnuttua savolaisten uudisasutus suuntautui Oulujärven seudulle sekä Hämeen ja Pohjanmaan takamaille.

Erämaiden asuttaminen katkeroitti hämäläisiä ja johti väkivaltaan. Fincke kukisti vastustuksen hankkimalla kuninkaalta Hollolan kihlakunnan tuomarinviran. Vuosien 1555–1557 Venäjän-sodassa hän valvoi menestyksekkäästi maakuntansa turvallisuutta, organisoi hyökkäyksiä Venäjälle ja solmi hallintoalueensa osalta aselevon ennen virallista aselepoa. Syksyllä 1561 Fincke oli muutaman kuukauden Viron käskynhaltijana, mutta saman vuoden lokakuussa hänestä tuli koko Suomen käskynhaltija kuolemaansa saakka. Tämä virka vaati tahdikkuutta, sillä nimityksen myötä Juhana-herttua menetti asemansa herttuakunnassaan.

Fincke ja valtaneuvos Bengt Gylta lähetettiin 1563 Venäjälle neuvottelemaan tsaarin hyväksynnästä Ruotsin valloituksille Liivinmaalla. Neuvottelut päättyivät tuloksettomina ja Fincke palasi keväällä hoitamaan Suomen käskynhaltijan tointaan. Hän kuoli maatilallaan Kemiössä ja hänet on haudattu Kemiön kirkkoon. Gustaf Fincken poikia olivat Gödik Fincke ja Sten Fincke.

Lähteet
-------

* *Uusi tietosanakirja,* Tietosanakirja oy 1960–1966.
* Ari-Pekka Palola: / Fincke, Gustaf Gödekenpoika (K 1566) *Kansallisbiografia-verkkojulkaisu (maksullinen)*.  12.1.2001. Helsinki:  Suomalaisen Kirjallisuuden Seura.

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Kansallisbiografia
* Uppslagsverket Finland
* Biografiasampo

 |

 |
**Nicky Chinn** (s. 16. toukokuuta 1945 Lontoo) on englantilainen lauluntekijä ja levytuottaja. Yhdessä Mike Chapmanin kanssa he kirjoittivat lukuisia hittisinglejä 1970-luvulla etupäässä englantilaisille artisteille kuten Sweet, Suzi Quatro, Mud, Arrows ja Smokie. 

Chinn oli alkuperäiseltä koulutukseltaan moottorimekaanikko. Hän kiinnostui musiikista vasta yli 20-vuotiaana ja huomasi pian olevansa taitava kirjoittamaan tarttuvia pop-kappaleita. Vuonna 1970 hän tutustui muusikko Mike Chapmaniin. He liittyivät Mickey Mostin omistaman RAK-yhtiön palvelukseen ja alkoivat kirjoittaa lauluja Sweet-yhtyeelle. 

Chinn lopetti musiikkiteollisuudessa työskentelyn 1980-luvun alkupuolella. Runsaan kymmenen vuoden aikana hän ehti olla mukana tekemässä yli neljääkymmentä Englannin top 40 -hittiä.

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Saksa
* Suomi (KANTO)
* Yhdysvallat
* Tšekki
* Australia
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* Trove

 |
|  |
| Muut | 
* Europeana

 |

 |
**Tampereen Seudun Siviilirekisteriyhdistys** oli Tampereella ja lähialueilla toiminut yhdistys, jonka päätavoitteet olivat tieteellisen maailmankuvan levittäminen ja vakaumusten tasa-arvon ajaminen. Yhdistys lakkautettiin vuonna 1939 ja sen toimintaa jatkaa nykyään Tampereen vapaa-ajattelijat ry. Yhdistys kuului jäsenenä nykyiseen Vapaa-ajattelijoiden liittoon (silloinen Suomen Siviilirekisteriyhdistysten keskusliitto).

Historia
--------

Tampereen Seudun Siviilirekisteriyhdistyksen edeltäjänä voidaan pitää Tampereen kirkostaeronneiden yhdistystä, joka perustettiin vuonna 1930, mutta se ei liene pitänyt montakaan kokousta ja joutui myöhemmin lakkautetuksi. Sen puheenjohtajana oli Arvi Stenman ja sihteerinä Aino Koponen, jäsenmäärän ollessa tiettävästi 52. Tampereen Seudun Siviilirekisteriyhdistys perustettiin syksyllä 1936. Siihen liittyi heti yli sata jäsentä, ja sen jäsenmäärä kasvoi muutamassa vuodessa lähes viiteensataan.

Yhdistys julkaisi syksystä 1937 alkaen lehteä nimeltä *Ajatuksen Vapaus*. Lehti levisi muille samaan aikaan syntyneille siviilirekisteriyhdistyksille, ja pian lehden ympärille syntyikin valtakunnallinen liitto. Virallisesti lehti siirtyi liiton julkaisemaksi vuoden 1939 alusta, vaikka käytännössä jo aiemmin osa työstä oli hoidettu muualla kuin Tampereella. Kun myös perustetun liiton, Suomen Siviilirekisteriyhdistysten Keskusliiton, kotipaikka oli Tampere, voidaan sanoa että nykyinen Vapaa-ajattelijain liitto syntyi Tampereella.

Talvisodan lähestyessä asenteet kiristyivät ja hallitusta vaadittiin lakkauttamaan epäilyttäviksi katsottuja järjestöjä. Silloinen sisäministeri Urho Kekkonen suostui lopulta ja lähetti lakkauttamisvaatimuksen, jonka nojalla nostettiin syyte ja lopulta yhdistys lakkautettiin. Viralliseksi syyksi tuli jumalanpilkka ja hyvien tapojen vastainen käytös.

Keskusliittoa ei koskaan lakkautettu, mutta Tampereen yhdistyksen lakkauttaminen lähestulkoon lopetti toiminnan jo hieman ennen talvisotaa. Liiton kotipaikka siirrettiin Turkuun, ja tiettävästi varsinaista toimintaa liiton tasolla oli seuraavan kerran vasta keväällä 1942. Kunnolla toiminta ymmärrettävästi jatkui vasta jatkosodan jälkeen 1945.
**HMS Charles** oli Englannin kuninkaallisen laivaston vuonna 1668 vesillelaskettu 96-tykkinen ensimmäisen luokan linjalaiva.

Valmistus
---------

Alus tilattiin 30. kesäkuuta 1666 Deptfordin telakalta, jossa rakennustöistä vastasi Christopher Pett maaliskuuhun 1668 ja sen jälkeen Jonas Shish. Se laskettiin vesille 10. maaliskuuta 1668. Valmistuskustannukset olivat 18 435 puntaa.

Palvelus
--------

Alus otettiin palvelukseen 23. maaliskuuta 1668 päällikkönään John Cox, joka jätti aluksen 1. heinäkuuta. Aluksen päällikkönä oli 15. tammikuuta 1672 Sir John Harman, joka oli samalla kontra-amiraalina. Aluksella oli lippukapteenina William Holding. Alus osallistui 28. toukokuuta Solebayn taisteluun punaisen laivueen jälkiosastossa. Aluksen päälliköksi tuli 4. helmikuuta 1673 Sir John Chicheley, joka oli myös kontra-amiraalina lippukapteeninaan Richard Dickenson.

Alus osallistui 28. toukokuuta ja 4. kesäkuuta Schooneveldin taisteluihin punaisen laivueen jälkiosastossa. Se oli myös 11. elokuuta Texelin taistelussa punaisessa laivueessa. Aluksen päälliköksi tuli 15. toukokuuta Lawrence Wright, joka luopui tehtävästä 26. elokuuta. Se oli amiraali Sir John Holmesin lippulaivana Kanaalissa.

Alus nimettiin 21. lokakuuta 1687 *HMS Saint Georgeksi,* ja luokiteltiin 1691 90-tykkiseksi toisen luokan linjalaivaksi. Alus rakennettiin uudelleen vuosina 1699–1701 Portsmouthissa.

Lähteet
-------

* Winfield, Rif: *British Warships in the Age of Sail 1603–1714 – Design, Construction, Careers and Fates*. Barnsley: Seaforth Publishing, 2009. ISBN 978-1-84832-040-6. (englanniksi)

### Viitteet

1. ↑  Winfield 2009, s. 8
2. ↑  Winfield, Rif 2009, s. 8–9
3. 1 2  Winfield, Rif 2009, s. 9
**Michael "Mike" Binger** on yhdysvaltalainen pokeriammattilainen. Hän teki läpimurtonsa sijoittumalla vuoden 2006 World Series of Pokerin pääturnauksessa kolmanneksi. Kolmossijasta hän ansaitsi 4 123 310 dollaria. Samana vuonna WSOP:n $1,500 No Limit Hold'em -turnauksessa Binger oli kuudes. 

Binger oli vuoden 2007 WSOP:n menestyjiä: hän otti pelaajista eniten rahasijoja (kahdeksan) ja oli parhaimmillaan kolmas (5 000 dollarin no limit hold'em -turnaus). 

Vuonna 2008 Binger voitti L.A. Poker Classicin 1 500 dollarin no limit hold'em -turnauksen, Five Star World Poker Classicin 5 000 dollarin no limit hold'em -turnauksen (ykköspalkinto 317 280 dollaria) ja WSOP Circuitin 5 000 dollarin no limit hold'em-turnauksen Lake Tahoella. Vuonna 2009 Binger oli ykkönen Aussie Millionsin 3 000 dollarin pot limit omaha -turnauksessa ja Doyle Brunson Five Diamond World Poker Classicin 1 000 dollarin no limit hold'em-turnauksessa.

Binger asuu Athertonissa, Kaliforniassa ja valmistui filosofian tohtoriksi fysiikasta vuonna 2006.

Syyskuussa 2010 Bingerin pokeriuran turnausansiot ylittivät 6,5 miljoonaa dollaria.

Lähteet
-------

1. ↑   : Michael Binger WSOP player profile World Series of Poker. Viitattu 2. syyskuuta 2010.
2. ↑  Michael Binger (Arkistoitu 10.6.2008) *PokerPages.com*.  (englanniksi)
3. ↑  Mike Binger Stats *The Hendon Mob*. Viitattu 2.9.2010.

Aiheesta muualla
----------------

* PokerPages.com:n profiili
* Mike Binger The Hendon Mob Poker Databasessa (englanniksi)
Arthur Currie vuonna 1917.
**Arthur William Currie** (5. joulukuuta 1875 Napperton, Ontario – 30. marraskuuta 1933 Montreal) oli kanadalainen kenraali, joka toimi ensimmäisessä maailmansodassa Euroopassa sotineiden kanadalaisten joukkojen komentajana 1917–1918. Hän oli ensimmäinen kanadalainen, joka on saanut täyden kenraalin sotilasarvon.

Currie työskenteli alkujaan opettajana ja sen jälkeen liikemiehenä Victoriassa. Hän värväytyi vapaaehtoisena miliisijoukkoihin ja yleni rivimiehestä tykistön everstiluutnantiksi maailmansotaa edeltäneinä vuosina. Juuri ennen sodan alkua hän oli joutumassa kiinteistökauppojensa vuoksi vararikkoon ja syytteeseen kavalluksesta, mutta joukko ystäviä pelasti hänet.

Vaikka Currien sotilaskoulutus oli vähäinen, hänet nimitettiin pataljoonankomentajaksi ensimmäiseen kanadalaiseen joukko-osastoon, joka lähetettiin syksyllä 1914 sotimaan brittijoukkojen rinnalle länsirintamalle. Sodan aikana hän yleni tasaisesti. Talvella 1914–1915 hän toimi prikaatinkomentajana ja ansioitui varsinkin toisessa Ypresin taistelussa, jossa saksalaiset käyttivät ensimmäisen kerran taistelukaasua aseena. Sen jälkeen hän oli 1915–1916 divisioonankomentajana ja näytti jälleen kykynsä Vimyn harjanteen taistelussa, jonka menestyksekäs hyökkäys oli pitkälti hänen suunnittelemansa. Heinäkuussa 1917 kenraaliluutnantiksi ylennetty Currie nimitettiin neljää divisioonaa käsittäneiden kanadalaisten joukkojen komentajaksi brittiläisen kenraali Julian Byngin tilalle. Currien komentamat kanadalaiset saavuttivat menestystä kolmannessa Ypresin taistelussa ja etenivät sodan viimeisten kuukausien aikana voitosta voittoon. Currien tahdon mukaisesti kanadalaiset joukot säilytettiin sodan aikana yhtenäisenä taisteluryhmänä. Vaikka brittien sodanjohto arvosti tehokkaana komentajana pidettyä Currieta, omien joukkojensa parissa hänellä oli huonompi maine, sillä hänen sanottiin pitävän etäisyyttä miehiinsä ja johtavan taisteluita kaukaa rintaman takaa.

Currie lyötiin ritariksi vuonna 1917 ja hänelle myönnettiin monia korkeimmista ansiomerkeistä. Maailmansodan jälkeen hän toimi Kanadan miliisijoukkojen ylitarkastajana ja yleni Kanadan armeijan ensimmäiseksi kenraaliksi. Vuodesta 1920 hän toimi kuolemaansa asti Montrealissa toimivan McGill-yliopiston rehtorina ja kanslerina.

Lähteet
-------

1. 1 2 3 4 5  Arthur William Currie (englanniksi) *Encyclopædia Britannica Online Academic Edition*. Viitattu 6.2.2014.
2. 1 2 3 4 5  Sir Arthur Currie (englanniksi) Firstworldwar.com. Viitattu 6.2.2014.

Aiheesta muualla
----------------

* Kuvia tai muita tiedostoja aiheesta **Arthur Currie** Wikimedia Commonsissa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Australia

 |
|  |
| Muut | 
* SNAC
* IdRef

 |

 |
*Tämä artikkeli kertoo Britannian kuninkaallisen laivaston Cambrian-luokan kevyestä risteilijästä. Muita samannimisiä aluksia on täsmennyssivulla.*

**HMS Castor** oli Britannian kuninkaallisen laivaston Cambrian-luokan (osa C-luokkaa) kevyt risteilijä, joka palveli ensimmäisessä maailmansodassa.

Valmistus
---------

*Pääartikkeli: Cambrian-luokka (risteilijä)*
Alus tilattiin Birkenheadistä, missä köli laskettiin 28. lokakuuta 1914. Alus laskettiin vesille 28. heinäkuuta 1915 ja otettiin palvelukseen marraskuussa.

Palvelus
--------

Palvelukseen otettaessa alus liitettiin Suuren laivaston (engl. *Grand Fleet*) 11. hävittäjälaivueen lippulaivaksi, jonka mukana se otti osaa Skagerrakin taisteluun. Kymmenen miehistönjäsentä sai taistelussa surmansa aluksen saadessa osuman.

Alus oli 1919-1920 Mustalla merellä, mistä palattuaan se siirrettiin Chathamissa telakalle. Alus palasi huhtikuussa 1920 palvelukseen, jolloin se liitettiin Atlantin laivaston 2. kevyt risteilijäviirikköön. Alus partioi Irlannin rannikolla 1922. Heinäkuussa 1923 alus teki laivastovierailun Helsinkiin yhdessä HMS *Curacoan* kanssa, HMS *Caledonin* vieraillessa samaan aikaan Hangossa.

Vuonna 1923 alus liitettiin osaksi tykistökoulua ja seuraavana vuonna se sijoitettiin Noren reserviin. Alus oli huollossa marraskuusta 1925 syyskuuhun 1926 sekä kuljetti joukkoja Kiinaan lokakuussa 1927. Alus oli Devonportissa telakalla, mistä se palasi palvelukseen Kiinan asemalle kesäkuussa 1928. Alus poistettiin palveluksesta ja asetettiin Devonportin reserviin heinäkuussa 1930.

*Castor* myytiin romutettavaksi 30. heinäkuuta 1936 Rosythiin.

Lähteet
-------

* Gardiner, Robert (toim.): *Conway's All the World's Fighting Ships 1906–1921*. Lontoo, Englanti: Conway Maritime Press, 1985. ISBN 0-85177-245-5. (englanniksi)

### Viitteet

1. 1 2 3 4  Conway's s. 59
2. ↑  Joutsi, Juha: Vieraita vesillä – Laivastovierailut Suomeen vuosina 1921-1929.  *Laiva*, 2009, 9. vsk, nro 4, s. 18-23.  Suomen Laivahistoriallinen Yhdistys ry..

Aiheesta muualla
----------------

* Itämeren purjehdus 1921 (englanniksi)

*C*-luokan risteilijät

|  |
| --- |
| **Caroline-luokka** *HMS Caroline* - *HMS Carysfort* - *HMS Cleopatra* - *HMS Comus* - *HMS Conquest* - *HMS Cordelia* |
| **Calliope-luokka** *HMS Calliope* - *HMS Champion* |
| **Cambrian-luokka** *HMS Cambrian* - *HMS Canterbury* - *HMS Castor* - *HMS Constance* |
| **Centaur-luokka** *HMS Centaur* - *HMS Concord* |
| **Caledon-luokka** *HMS Caledon* - *HMS Calypso* - *HMS Cassandra* - *HMS Caradoc* |
| **Ceres-luokka** *HMS Cardiff* – *HMS Ceres* – *HMS Coventry* – *HMS Curacoa* – *HMS Curlew* |
| **Carlisle-luokka** *HMS Cairo* - *HMS Calcutta* - *HMS Capetown* - *HMS Carlisle* - *HMS Colombo* |
| Edeltäjä: *Arethusa*-luokka – Seuraaja: *Danae*-luokka |
**Big Night – italialainen ilta** (*Big Night*) on Campbell Scottin ja Stanley Tuccin ohjaama yhdysvaltalainen draamakomedia vuodelta 1996. Näyttelijänä paremmin tunnettu Stanley Tucci laati myös elokuvan käsikirjoituksen yhdessä Joseph Tropianon kanssa ja näyttelee toista pääosaa Tony Shalhoubin ohella.

Elokuvassa italialaisveljekset Primo ja Secondo (Tucci ja Shalhoub) pyörittävät huonosti menestyvää ravintolaa 1950-luvun New Jerseyssä ja päättävät laittaa yrityksensä tulevaisuuden yhden ikimuistettavan illan varaan.

Tuccin ja Tropianon käsikirjoitus palkittiin Film Independent Spirit Awards -gaalassa, ja elokuva sai New York Film Critics Circleltä vuoden parhaan esikoiselokuvan palkinnon. *The New York Timesin* kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.

Lähteet
-------

1. 1 2  Fränti, Mikael: Big Night - italialainen ilta *Helsingin Sanomat*.  1.10.2003. Viitattu 9.1.2018.  (Tilaajille.)
2. ↑  The Best 1,000 Movies Ever Made, *The New York Times*. Perustuu teokseen *The New York Times Guide to the Best 1,000 Movies Ever Made*, St. Martin's Griffin 2004. (Internet Archive)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Big Night
*Tämä artikkeli kertoo Britannian kuninkaallisen laivaston Dido-luokan ilmatorjuntaristeilijästä. Muita samannimisiä aluksia on täsmennyssivulla.*

**HMS Charybdis** (viirinumero 88) oli Britannian kuninkaallisen laivaston Dido-luokan ilmatorjuntaristeilijä.

Valmistus
---------

*Pääartikkeli: Dido-luokka (risteilijä)*
Alus tilattiin osana vuoden 1938 laivasto-ohjelmaa Cammell Lairdin telakalta, missä köli laskettiin 9. marraskuuta 1939. Alus laskettiin vesille 17. syyskuuta 1940 ja otettiin palvelukseen 3. joulukuuta 1941.

Palvelus
--------

Palvelukseen otettaessa alus liitettiin Kotilaivastoon, mistä se siirrettiin huhtikuussa 1942 Gibraltarille Force H:hon korvaamaan *HMS Hermione*. Alus osallistui Maltan saattueiden suojaamiseen (operaatiot Harpoon ja Pedestal) sekä lentokoneiden toimittamiseen Maltan puolustajille.

Marraskuussa alus kuului Pohjois-Afrikan maihinnousun itäisen maihinnousun Force O:hon. Alus osallistui syyskuussa 1943 Salernon maihinnousuun, josta se palasi Plymouthin osastoon.

*Charybdikseen* osui 23. lokakuuta 1943 Saksan laivaston torpedoveneen *T23* ja/tai *T27*:n laukaisema torpedo yöllisessä taistelussa Bretagnen pohjoisrannikolla. Osuman seurauksena alus upposi.

Lähteet
-------

* Whitley, M. J.: *Cruisers of World War Two - an international encyclopedia*. Lontoo: Arms and Armour, 1996. ISBN 1-86019-874-0. (englanniksi)

### Viitteet

1. 1 2 3  Whitley s. 116

*Dido*-luokan risteilijät

|  |  |
| --- | --- |
| **Dido-luokka** | *HMS Argonaut* - *Bonaventure* - *HMS Charybdis* - *HMS Cleopatra* - *HMS Dido* - *HMS Euryalus* - *HMS Hermione* - *HMS Naiad* - *HMS Phoebe* - *HMS Scylla* - *HMS Sirius* |
| Bellona-luokka | *HMS Spartan* - *HMS Bellona* - *HMS Black Prince* - *HMS Royalist* - *HMS Diadem* |

|  |
| --- |
| Edeltäjä: Town-luokka – Seuraaja: Crown Colony -luokka |
**Sara ja Sarri matkustavat** on Anni Swanin nuortenkirja vuodelta 1930 ja jatkaa tarinaa, joka kerrottiin kirjassa *Sara ja Sarri*. Se eroaa huomattavasti aikaisemmista nuortenkirjoista. Se on itse asiassa matkakertomus, johon on lisätty tyttökirjoista tuttuja piirteitä. Edellisestä kirjasta tutut Sara ja Sarri lähtevät isänsä kanssa kiertämään Eurooppaa. Anni Swan yhdistää faktaa ja fiktiota ja piilottaa tähän nuorisokirjaan varsinaisen tietopaketin Euroopasta ja sen historiasta. Tieto tarjotaan henkilöiden elämyksinä eikä pelkkinä kuvauksina. Kirjassa esiintyy runsaasti satuja ja legendoja, mikä selittyy kirjailijan mieltymyksellä legendoihin ja kansantaruihin. Sara ja Sarri matkustavat isänsä ja huvittavan seuraneitinsä kanssa Keski-Euroopassa ja Italiassa. He tutustuvat paikalliseen elämään ja nähtävyyksiin ja kokevat huimia, joskin paikoittain epäuskottavia seikkailuja.

Swan rikkoo kirjallaan perinteistä tyttökirjamallia lähettämällä kirjan päähenkilöt ulkomaille. Kodin turvallinen ympäristö vaihtuu matkailuun Euroopassa. Sara ja Sarri tapaavat paljon paikallisia asukkaita ja oppivat samalla niin Euroopan historiaa kuin maantietoakin.

Sara ja Sarri ovat edelleen kilttejä tyttöjä mutta jatkavat stereotypioiden rikkomista itsenäisillä tavoillaan. He kiertelevät paljon kaksin eri kaupungeissa, ja matkan loppupuolella he kokevat jopa poikamaisia seikkailuja. Ollessaan Pistyanin kylpyläkaupungissa Slovakiassa he sattumalta kuulevat nuoresta sotilaspojasta, joka on tullut rajan yli tapaamaan kuolevaa sisartaan. Poliisit jahtaavat häntä, eikä hän pääse rajan yli takaisin Unkarin puolelle turvaan. Niinpä tytöt päättävät auttaa häntä varastamalla seuraneitinsä passin ja pukemalla nuoren sotilaan hänen hepeneisiinsä ja salakuljettamalla hänet rajan yli. He onnistuvat yrityksessään saatuaan apua englantilaiselta lordilta, jonka autonkuljettajana sattuu olemaan tyttöjen hyvä ystävä Pauli. Seikkailut jatkuvat heidän saapuessaan myöhässä Budapestiin, jossa heidän oli tarkoitus tavata isänsä ja seuraneitinsä. He eivät löydäkään isäänsä juna-asemalta, vaan kulkevat yksinänsä ympäri Budapestia muutaman päivän, ennen kuin he löytävät takaisin isänsä luokse.

Kirjallisuutta
--------------

* Sirpa Kivilaakso: *Satukuningatar Anni Swan: Elämä ja teokset*. Jyväskylä: Atena, 2009. ISBN 978-951-796-561-3.

Aiheesta muualla
----------------

* Kirjasampo
Ivan Leopoldoviš Lorents
**Ivan Leopoldovitš Lorents** (2. lokakuuta 1890 – 28. heinäkuuta 1941) oli puolalaissyntyinen neuvostoliittolainen diplomaatti.

Lorents syntyi Łódźissa vuonna 1890. Vuonna 1913 hän valmistui Pietarin valtionyliopiston oikeustieteellisestä tiedekunnasta ja jatkoi opiskelua Mihailovskin tykistökoulussa, josta hän valmistui vuonna 1915. Valmistumisen jälkeen hän aloitti toimintansa Venäjän keisarillisessa armeijassa .

Maaliskuusta kesäkuuhun 1918 Lorents liitettiin Petrogradin Venäjän sosialistsen federatiivisen neuvostotasavallan ulkoasiainvaliokuntaan, kun hänet lähetettiin Berliiniin marraskuussa täyttääkseen asemansa Neuvosto-Venäjän edustajana Saksassa.

Hän palasi Moskovaan ja työskenteli kuukauden ajan ulkoasiainvaltuuskunnassa ennen kuin hän liittyi 15 läntisen rintaman armeijaan. Vuonna 1920 Lorents muutti Latviaan jossa toimi sihteerinä Venäjän sosialistisen federatiivisen neuvostotasavallan täysivaltaisena edustajana Latviassa. Hän palveli tässä tehtävässä vuoden ajan ennen kuin siirtyi Puolaan , jossa hän toimi useissa tehtävissä.

Elokuun 29. päivästä 1923 saakka 9. heinäkuuta 1925 asti hän oli Neuvostoliiton täysivaltainen edustaja Liettuassa, jonka jälkeen hän toimi Neuvostoliiton täysivaltainen edustaja Suomessa 9.7.1925–6.7.1927. Hän oli myös Neuvostoliiton täysivaltaisena edustaja Latviassa ja piti tätä asemaa 14. syyskuuta 1929 saakka. 17. maaliskuuta 1935 ja 30. syyskuuta 1938 välisenä aikana hän oli Neuvostoliiton täysivaltainen edustaja Wienissä, Itävallassa.

Palatessaan Neuvostoliittoon Suomesta NKVD pidätti Lorentsin 15. lokakuuta 1939 ja tuomitsi 7. heinäkuuta 1941 korkeimman oikeuden sotilaskollegion toimesta kuolemaan osallistumisesta "vastavallankumouksellisiin terroristijärjestöihin" ja vakoiluun. Hänet teloitettiin 28. heinäkuuta 1941 ja haudattiin Kommunarkaan Moskovan alueelle.

Lähteet
-------

1. 1 2 3 4 5  Лоренц Иван Леопольдович Справочник по истории Коммунистической партии и Советского Союза 1898–1991. Viitattu 24.3.2019. (venäjäksi)
2. ↑  Жертвы политического террора в СССР Memorial. Viitattu 24.3.2019. (venäjäksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* VIAF

 |

 |
**Avon Rubber p.l.c.** on brittiläinen yritys, joka on erikoistunut suunnittelemaan ja valmistamaan hengityssuojavarusteita, kumi- ja polymeerituotteita sekä lypsykoneiden osia. Yhtiön päämaja sijaitsee Melkshamissa Englannissa.

Historia
--------

Vuonna 1885 Messrs E. G. Browne ja J. C. Margetson ostivat omistukseensa kumiesineisiin erikoistuneen myllyn (Avon Mill -myllyn) Avonin läheltä. Yhtiön tuotteita olivat aluksi, mm. kiinteät renkaat sekä tehtaiden liukuhihnat, mutta jo 1900-luvun alussa yhtiö aloitti paineistettujen polkupyörien ja autonrenkaiden tuotannon. 1950-luvulla yhtiö laajensi toimintaansa ostamalla kilpailevia yrityksiä sekä alkoi valmistaa lentokoneiden osia ja täytettäviä veneitä. Myös kilpa-autojen renkaiden valmistaminen ja toimittaminen urheiluautoluokkiin sekä Formula 1 -sarjaan alkoi (vuoden 1958 lisäksi Avon toimitti F1-renkaita myös vuosina 1981–82).

Vuonna 1994 yhtiön meriosasto Avon Inflatables Ltd. myytiin ja vuodesta 1998 yritys on kuulunut ranskalaiseen Zodiac Marineen. Yhtiön rengasosasto Avon Tyres myytiin yhdysvaltalaiselle renkaita valmistavalle Cooper Tire & Rubber Companylle vuonna 1997.

Kesäkuussa 2005 Avon hankki omistukseensa turvavarusteosasto International Safety Instruments, Inc. (ISI).

Elokuussa 2006 yhdysvaltalainen johtoporras osti Avonin auto-osasto Avon Automotiven, josta muodostui erillinen osasto Avon Automotive Holdings Inc.. Myös vuonna 2008 Avon myi omistamansa aerosoliosaston Crosslinks Ltd.:lle ja kumiseostehtaan SPC UK:lle.

Lähteet
-------

1. ↑  Our Businesses Avon Rubber.  Arkistoitu 11.11.2018. Viitattu 11.11.2018. (englanniksi)
2. ↑  Avon Rubber snaps up Hudstar for £3.2m *News*.  22.6.2015. Gazette and Herald. Viitattu 11.11.2018. (englanniksi)
3. 1 2 3 4 5 6 7 8 9  Our History *About Us*. Avon Rubber.  Arkistoitu 11.11.2018. Viitattu 11.11.2018. (englanniksi)
4. ↑  Avon (Tyre Manufacturer) *Tyres*. ChicaneF1.com. Viitattu 11.11.2018. (englanniksi)
5. ↑  Meyer, Bruce: AVON RUBBER SELLS MARINE GOODS SUBSIDIARY *News*.  27.6.1994. Rubber & Plastics News. Viitattu 11.11.2018. (englanniksi)
6. ↑  Kirton, Darrell: Bottom Lines - In the News.  *MotorBoating and Sailing*, Marraskuu 1998, 182. vsk, nro 5, s. 44. 1531-2623. Artikkelin verkkoversio. Viitattu 11.11.2018.  (englanniksi)
7. ↑  COOPER TIRE & RUBBER COMPANY - Annual Report  1997. Cooper Tire & Rubber Company. Viitattu 11.11.2018. (englanniksi)
8. ↑  Cooper-Avon Tyres dropping ´Avon´ from name *News*.  1.12.2005. Rubber & Plastics News. Viitattu 11.11.2018. (englanniksi)
9. ↑  Avon Rubber buys Ga.-based respirator maker *News*.  21.6.2005. Rubber & Plastics News. Viitattu 11.11.2018. (englanniksi)
10. ↑  Red Diamond Capital and MC Capital Inc. Acquire Avon Automotive Mitsubishi Corp.. Viitattu 11.11.2018. (englanniksi)
11. ↑  McNulty, Mike: Crosslinks to buy Avon Rubber unit *News*.  25.2.2008. Rubber & Plastics News. Viitattu 11.11.2018. (englanniksi)
12. ↑  Williams, James: Avon plant in £2m buyout *News*.  16.11.2008. Wiltshire Times. Viitattu 11.11.2018. (englanniksi)

Aiheesta muualla
----------------

* Yrityksen kotisivut
* SPC UK kotisivu
Nicklas Nielsen Silverstonen 4 tunnin kilpailussa vuonna 2019.
**Nicklas Nielsen** (s. 6. helmikuuta 1997 Hørning, Keski-Jyllannin alue, Tanska) on tanskalainen autourheilija ja Ferrarin GT-luokkien tehdaskilpa-kuljettaja.

Ura
---

Nielsen aloitti kilpauran Karting-sarjoissa ollessaan 4-vuotias vuonna 2001. Hän voitti kymmenen eri Karting-luokan mestaruutta uransa aikana.

Vuonna 2016 Nielsen aloitti kilpauransa ajamalla Saksan ADAC Formula 4 -sarjassa. Hän saavutti kolme palkintosijoitusta ja oli sarjapisteissä kahdeksas. Samana vuonna hän ajoi Audi Sport TT Cup -sarjaa, voitti yhden kilpailun, saavutti yhden paalupaikan ja seitsemän palkintosijoitusta sijoittuen sarjassa kolmanneksi. Vuonna 2017 Nielsen jatkoi ADAC F4 -sarjassa ja sijoittui sarjassa kuudenneksi.

Vuodesta 2017 lähtien Nielsen on ajanut GT-sarjoissa. Hän ajoi ensimmäiset kilpailunsa Ferrari Challenge Europe -sarjassa ajaen kaksi kilpailua ja saavutti niistä voitot ja palkintosijoitukset. Loppupisteissä hän sijoittui kahdeksanneksi. Vuonna 2018 Nielsen ajoi täyden kauden Ferrari Challenge Europe -sarjassa saavuttaen kymmenen voittoa, kahdeksan paalupaikkaa ja 14 palkintosijoitusta voittaen sarjan mestaruuden. Vuonna 2019 Nielsen siirtyi European Le Mans Series -sarjaan ajaen Ferrarilla Luzich Racing -tallissa. Nielsenin autokunta voitti luokkansa mestaruuden voittaen kuudesta osakilpailusta neljä.

Kaudella 2019-20 Nielsen ajoi FIA World Endurance Championship -sarjassa Ferrarin AF Corse -tallissa GTE Am -luokassa ja voittivat sarjan mestaruuden.

Vuonna 2020 Nielsen ajoi GT World Challenge Europe Endurance Cup ja Intercontinental GT Challenge -sarjoissa. Vuonna 2021 Nielsen jatkoi GT World Challenge Europe Endurance Cup -sarjassa Iron Lynx -tallissa ja voittivat koko sarjan mestaruuden tallikavereidensa Alessandro Pier Guidin ja Côme Ledogarin kanssa. Samana vuonna Nielsen voitti myös toiseen kertaan FIA World Endurance Championship - GTE Am -luokan mestaruuden yhdessä François Perrodon ja Alessio Roveran kanssa. He voittivat kauden aikana muun muassa Le Mansin 24 tunnin ajon.

Lisäksi Nielsen on ajanut IMSA SportsCar Championship -sarjaa ja ajanut muun muassa Daytonan 24 tunnin ajoa.

Lähteet
-------


* Nicklas Nielsen Driver Databasessa
**Ivan Robert Marko Milat** (27. joulukuuta 1944 – 27. lokakuuta 2019) oli sarjamurhaaja, jonka uhreiksi joutui useita retkeilijöitä Australian Uudessa Etelä-Walesissa.

Murhat
------

Sarjamurhatapaus tuli julkiseen tietoon 20. syyskuuta 1992, kun metsästä löytyi kahden surmatun ruumiit. Ensimmäisen löysivät sattumalta Ken Seily ja Keith Caldwell 20. syyskuuta. Seuraavana päivänä poliisikonstaapelit Roger Gough ja Suzanne Roberts löysivät kolmenkymmenen metrin päässä ensimmäisestä ruumiista myös toisen. Poliisi tiedotti, että vainajat olivat brittituristit Caroline Clarke ja Joanne Walters. Kumpaakin oli puukotettu ja Clarkea lisäksi ammuttu.

Lokakuussa 1993 löytyivät kuolleina vuodesta 1989 kadoksissa olleet 19-vuotiaat James Gibson ja Deborah Everist. Heidät oli puukotettu kuoliaiksi.

20-vuotias müncheniläinen Simone Schmidl löydettiin surmattuna 1. marraskuuta 1993. Hän oli kadonnut 20. tammikuuta 1991. Läheltä häntä löytyivät 3. marraskuuta saksalaisten Anja Susanne Habschiedin (20) ja Gabor Kurt Neugebauerin (21) ruumiit. Kuten muitakin uhreja, heitä oli puukotettu ja/tai ammuttu ja käytetty seksuaalisesti hyväksi.*lähde?*

Oikeudenkäynti ja tuomio
------------------------

Läpimurto murhatutkimuksissa saavutettiin vuonna 1994. Todistajiksi tuotu 20-vuotias retkeilijänainen*selvennä* sekä brittituristi Paul Onions. Sarjamurhaaja oli tarjonnut kummallekin kyytiä vuonna 1990. Milat yritti epäonnistuneesti murhata liftarit. Onions tunnisti kuljettajan myöhemmin poliisin valokuvista. Maaliskuussa 1996 alkanut oikeudenkäynti johti Milatin tuomitsemiseen elinkautiseen vankeusrangaistukseen seitsemästä murhasta.

Vaikka Milat on todistetusti tappanut vain seitsemän ihmistä, mm. hänen veljensä Boris arvioi haastattelussa toukokuussa 2005, että Milatilla olisi ollut kaikkiaan noin 20 uhria. Veli myös totesi, että "kaikkialla, missä Ivan on työskennellyt, ihmisiä on kadonnut". Tällä hetkellä Australiassa on kymmenen selvittämätöntä murhatapausta, joista poliisi epäilee Milatia.*lähde?*

Milat kuoli 74-vuotiaana vankilassa ruokatorven ja vatsan syöpään.

Lähteet
-------

1. ↑  Ivan Milat: Australia's 'backpacker killer' dies aged 74 *bbc.com*.  27.10.2019. Viitattu 27.10.2019. (englanniksi)
2. 1 2 3 4  Ivan Milat Biography *biography.com*. Viitattu 10.7.2015. (englanniksi)
3. ↑  Ivan Milat *ivanmilat.yolasite.com*. Viitattu 10.7.2015. (englanniksi)
4. ↑  Halonen, Antti: Australian liftarimurhaaja on kuollut – hirviö vaani luottavaisia reppureissaajia ja surmasi surutta *Iltalehti*.  27.10.2019. Viitattu 31.10.2019.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Yhdysvallat
* Tšekki

 |

 |
**Nicki Sørensen** (s. 14. toukokuuta 1975 Hillerød, Tanska) on tanskalainen maantiepyöräilijä. Hän aloitti ammattilaisuransa Team Chicky World -joukkueessa 1999, edusti seuraavan vuoden Team Faktaa ja uransa 14 viimeistä vuotta, 2001–2014 tanskalaistallia, joka tunnettiin tuona aikana nimillä Team CSC, Team Saxo Bank ja Team Saxo-Tinkoff.

Sørensen voitti Espanjan ympäriajossa 2005 Avilan kaupungin ympäristössä ajetun 18. etapin kukistettuaan loppukirissä irtiottokumppaninsa Javier Pascual Rodríguezin. Ranskan ympäriajossa 2009 hän voitti Vitteliin päättyneen 12. etapin. Hän karkasi Sylvain Calzatin kanssa seitsemän ajajan kärkiryhmästä 22 kilometriä ennen maalia, ja pudotti myös ranskalaisen kyydistään runsaat viisi kilometriä ennen maalia. Hän voitti etapin lopulta 48 sekunnin erolla Laurent Lefèvreen.

Sørensen voitti maantieajon Tanskan mestaruuden vuosina 2003, 2008, 2010 ja 2011. Hän edusti Tanskaa olympiakisojen maantieajossa Sydneyssä 2000, Ateenassa 2004, Pekingissä 2008, jossa sijoittui parhaiten, 25:nneksi ja Lontoossa 2012.

Saavutuksia
-----------

1999
Lemvig Løbet, voitto
Rheinland-Pfalz Rundfahrt, etapin 4 voitto
2000
Lemvig–Holstebro–Lemvig, voitto
Circuit des Mines, kokonaiskilpailun ja etapin 1 voitto
Rund um Hainleite-Erfurt, voitto
2002
Ranskan ympäriajo, kokonaiskilpailussa 20.
2003
Maantieajon Tanskan mestaruus
Klasika Primavera, kolmas
2005
Grand Prix d'Ouverture La Marseillaise, voitto
Espanjan ympäriajo, etapin 18 voitto
2006
Italian ympäriajo, 5. etapin, joukkue-aika-ajon, voitto CSC:n joukkueessa
Espanjan ympäriajo, 1. etapin, joukkue-aika-ajon, voitto CSC:n joukkueessa
Züri-Metzgete, seitsemäs
MM-kilpailut, maantieajossa 12.
2007
UCI ProTour -sarjan joukkuekilpailu, Eindhoven, voitto CSC:n joukkueessa
2008
Maantieajon Tanskan mestaruus
2009
Ranskan ympäriajo, etapin 12 voitto
Tanskan ympäriajo, etapin 2 voitto
2010
Maantieajon Tanskan mestaruus
2011
Bayern-Rundfahrt, kokonaiskilpailussa toinen
Maantieajon Tanskan mestaruus
2012
GP Beghelli, voitto

Lähteet
-------

1. 1 2 3 4 5 6 7 8 9 10 11 12 13 14 15 16 17 18  Nicki Sørensen *cyclingarchives.com*. Viitattu 31.3.2015. (englanniksi)
2. ↑  Nicki Sørensen *procyclingstats.com*. Viitattu 31.3.2015. (englanniksi)
3. ↑  Tanskan Sörensen puristi Vueltan etappivoittoon *MTV3.fi*.  15.9.2005. Viitattu 16.7.2009.
4. ↑  Tour de France - Sorensen wins in Vittel *Eurosport.yahoo.com*.  16.7.2009. Viitattu 16.7.2009. (englanniksi)[vanhentunut linkki]
5. 1 2 3 4 5 6 7 8 9 10 11 12  Nicki Sørensen *trap-friis.dk*. Viitattu 16.7.2009. (englanniksi)
**Antti Ahokumpu** (s. 1985) on suomalainen lentopalloilija, joka pelasi kaudella 2008–2009 Rovaniemen Santasportin riveissä, Lentopallon SM-liigassa. Pelipaikaltaan hän on yleispelaaja.

Ura
---

Lentopallo kaupunki Pudasjärveltä kotoisin oleva Ahokumpu aloitti lentopallon 6-vuotiaana, kun hänen isänsä vei hänet kuuluisalle "Pudasjärven tehtaalle", mistä on tuotu suuren maailman kuuluisuuteen monia tähtiä, kuten veljekset Tuomas Sammelvuo ja Ilkka Sammelvuo.

16-vuotiaana Ahokumpu lähti opiskelemaan Kuortaneen urheilulukioon maan parhaiden lukioikäisten poikajunioreiden kanssa. Kuortaneella on vuodesta 2000 toiminut poikien valtakunnallinen valmennuskeskus. Kahden Kuortaneelle vietetyn vuoden jälkeen Ahokumpu hommattiin Rovaniemelle pelaamaan. Viime kaudella Ahokumpu sai juhlia uransa ensimmäistä Suomen mestaruutta Santasportin riveissä, vasta 21-vuotiaana. Seuraavalla kaudella Ahokumpu juhli uudestaan mestaruutta kun Santasport uusi mestaruutensa.

Muuta
-----

Ahokumpu on tunnettu monipuolisesta lyöntivalikoimastaan, jota yleisö sai ihailla etenkin finaalisarjassa Pielaveden Sampoa vastaan 2007.

Saavutukset
-----------

* Suomenmestaruus 2007, 2008

Joukkueet
---------

* 2004–2006 Kuortaneen Urheiluopisto
* 2006–2009 Rovaniemen Santasport

Lähteet
-------

1. ↑  Perungan Pojat Rovaniemi: Team roster *www-old.cev.eu*. Euroopan Lentopalloliitto. Viitattu 20.10.2021.
2. ↑  Santasport syötti Sampon nurin *kaleva.fi*.  Kaleva. Viitattu 1.7.2015.
3. ↑  Pudiksen tehdas Pudasjärven urheilijat.  Arkistoitu 2.7.2015. Viitattu 1.7.2015.
**Avosetti** (*Recurvirostra avosetta*) on mustavalkoinen kahlaajalintu.

Koko ja ulkonäkö
----------------

Avosetti on helppo tunnistaa ylöspäin kaartuvasta nokastaan, joka on kätevä kun se siilailee pohjasorasta vesihyönteisiä ja muita pikkumönkijöitä heilutellen päätään edestakaisin (tämä liike on paras tuntomerkki jos lintua katsoo etäältä). Jalat ovat pitkät ja sinertävät, höyhenpeite aikuisella linnulla musta päälaelta ja selkäkuvioista, muualta hohtavan valkea. Nuorilla yksilöillä värien kontrasti ei ole yhtä voimakas, vaan niiden mustat osat ovat ruskeampia ja valkoiset harmaampia kuin täysikasvuisilla yksilöillä. 

**Koko** Avosetti on 43­­­­­–48 cm pitkä pyrstöstä nokkaan, siipien kärkiväli voi olla 73 cm. Lintu painaa 300–400 g. 

**Ääni** Avosetin huuto on äänekäs plytt-plytt

Levinneisyys
------------

Avosetti on muuttolintu, joka pesii Euroopassa ja Länsi- ja Keski-Aasiassa, ja viettää talven Afrikassa tai Etelä-Aasiassa. Avosetti ei ole tyypillisesti pesinyt Suomessa, mutta keväällä 2021 havaittiin Hailuodossa pesivä pari. Vuosittain tavataan muuttoaikoina muutamia tai muutamia kymmeniä yksilöitä lähinnä etelärannikolla ja ulkosaaristossa. Suomea lähinnä niitä pesii Virossa.

Elinympäristö
-------------

Avosetti viihtyy matalilla, hiukan mutaisilla rannoilla.

Lisääntyminen
-------------

Avosetin muna.
Avosetin pesä on avoimella paikalla usein toisten avosettien tai muiden kahlaajien kanssa. Se on kasveista koottu kasa, johon lintu pyöräyttää 3 tai 4 vaaleaa, tummatäpläistä munaa. Molemmat puolisot hautovat yhteensä noin 24 vuorokautta.

Ravinto
-------

Avosetti syö vesihyönteisiä ja muita vedessä ja mudassa eläviä selkärangattomia.

Lähteet
-------

1. ↑  BirdLife International: *Recurvirostra avosetta* *IUCN Red List of Threatened Species. Version 2013.2*.  2012. International Union for Conservation of Nature, IUCN, Iucnredlist.org. Viitattu 21.5.2014. (englanniksi)
2. ↑  Hailuodossa pesii avosettipari – havainto lajin pesinnästä on ensimmäinen Suomessa *Yle Uutiset*. Viitattu 28.5.2021.

Aiheesta muualla
----------------

* LuontoPortti: Avosetti (*Recurvirostra avosetta*)
* ITIS: Recurvirostra avosetta (englanniksi)

Avosetti Lintukuva-verkkopalvelussa

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q26147
* Wikispecies: Recurvirostra avosetta
* ADW: Recurvirostra\_avosetta
* Avibase: C73ED2F5D88625BA
* BioLib: 8605
* BirdLife: 22693712
* BOLD: 71666
* BTO: bob4560
* CoL: 4RP59
* CMS: recurvirostra-avosetta
* BOW: pieavo1
* eBird: pieavo1
* EoL: 45513585
* EUNIS: 1254
* Euring: 4560
* Fauna Europaea: 96898
* Fauna Europaea (new): de0ee65f-c0c3-4d5d-aced-b0ddfcd7c32a
* Fossilworks: 369521
* GBIF: 2480259
* IBC: pied-avocet-recurvirostra-avosetta
* iNaturalist: 4883
* IRMNG: 10857722
* ITIS: 176723
* IUCN: 22693712
* NBN: NBNSYS0000000154
* NCBI: 171275
* TSA: 15502
* WoRMS: 212721
* Xeno-canto: Recurvirostra-avosetta

 |

 |
**Holyroodin palatsi** (engl. *Holyrood palace*) on Yhdistyneen kuningaskunnan kuningasperheen virallinen asunto heidän ollessaan Skotlannissa. Palatsi sijaitsee Edinburghin kaupungissa melko tarkalleen mailin päässä Edinburghin linnasta *Royal Mile* -nimellä tunnetun katuosuuden itäpäässä (linna sijaitsee länsipäässä). Palatsin paikalla oli vuodesta 1128 lähtien luostari. Nykyinen palatsi rakennettiin 1400-luvulla, ja se on toiminut Skotlannin kuninkaiden ja kuningattarien asuntona 1500-luvulta, ja sittemmin Yhdistyneen kuningaskunnan hallitsijoiden virallisena Skotlannin-asuntona. Palatsin yhteydessä on luostarin rauniot ja puutarha, jossa järjestetään perinteeksi muodostuneita kuninkaallisia puutarhajuhlia.

Skotlannin parlamentti sijaitsee Holyroodin palatsin vieressä. Siitä käytetään metonyymiä Holyrood.

Lähteet
-------

### Viitteet

1. ↑  Palace of Holyroodhouse Kuninkaallinen hovi. Viitattu 16.9.2014. (englanniksi)
2. ↑  Edinburghille on helppo menettää sydämensä Ilta-sanomat.  Arkistoitu 17.9.2014. Viitattu 16.9.2014.

Aiheesta muualla
----------------

* Kuvia tai muita tiedostoja aiheesta **Holyroodin palatsi** Wikimedia Commonsissa
**Sarabande** on Jon Lordin vuonna 1976 julkaisema studioalbumi.

Kappaleet
---------

1. Fantasia – 3.30
2. Sarabande – 7.20
3. Aria – 3.42
4. Gigue – 11.06
5. Bourée – 11.00
6. Pavane – 7.35
7. Caprice – 3.12
8. Finale – 2.03

Albumin takakannen teksti kappaleluettelon jälkeen:

"Tämän albumin musiikin taustalla on barokkisen tanssisarjan musiikki, jonka Bach vei korkeimmalle tasolle. Kunkin kappaleen otsikko on tanssisarjan yksittäisen osan nimi, ja olen yrittänyt käyttää samaa tempoa ja tunnetta kuten alkuperäisessä sarabandessa, giguessa jne. Säveltänyt ja sovittanut Jon Lord tammi- ja elokuun välillä 1975 Münchenissä, Saksassa. J. D. L. Music. Orkesteria on johtanut Eberhard Schoener. Äänitetty 3:nnen ja 6:nnen päivän välillä syyskuussa 1975 Stadt Halle Oererckenschwickissä lähellä Düsseldorfia, Saksassa, Dieter Dierks Mobile Recording Studiossa käyttäen Agfa P.E.M 408 -masternauhaa. Uudelleen miksannut Martin Birch Musicland Studiosissa, Münchenissä, Saksassa. Apulaisinsinööri on Hans Menzel. Levy on masteroitu Kendun Recordersissa, Burbank, Kalifornia. Tuottanut Jon Lord ja Martin Birch. Suunnitellut Martin Birch (The Wasp). Tekninen neuvoja: Mike Philips. Roudariryhmä: Baz Marshall, Philip Pocock. Henkilökohtaiset avustajat: Stuart Wickes, Ossie Hoppe. Ruoka Munalta. Projektia on johtanut ja valvonut Tony Erwards. Arvokasta apua: Erich Promoli. Kuvitus: Mike Bryan. Taiteellinen johto: Kosh. Valokuva: Fin Costello. Valmistettu AGI:lla."

Albumin etupuolella on ympyräksi kiertynyt lohikäärme, jota kolme alastonta ja pitkätukkaista naista ratsastaa. Lohikäärmeen muodostaman kiekon keskiosa on leikattu auki, ja aukosta näkyy sisässä olevan levykotelon kuva. Toisella puolella on kuva jostakin galaksista ja toisella puolella pitkätukkainen ja viiksekäs Jon Lord pitää vasemman käden etusormea pystyssä huulillaan, ikään kuin sanoakseen "hys".

Levykotelon teksti kertoo, että levyllä oleva orkesteri on The Philharmonia Hungarica, jota johtaa Eberhard Schoener. Soittimet: 14 ensiviulua, 12 toista viulua, 10 alttoviulua, 8 selloa, 5 bassoviulua, 1 harppu, 1 piccolo, 3 huilua, 3 oboeta, 1 englannintorvi, 1 E♭-klarinetti, 2 B♭ -klarinettia, 1 bassoklarinetti, 3 fagottia, 1 kontrabassofagotti, 8 käyrätorvea, 3 trumpettia, 1 metsästystorvi, 3 tenoripasuunaa, 1 bassopasuuna, 1 tuuba, 4 patarumpua (1 soittaja), lyömäsoittimet ja ksylofoni (yht. 3 soittajaa).

Muusikot
--------

* Paul Karass – bassokitara
* Jon Lord – Hammond-urut, piano, flyygelit, klavinetti, syntetisaattorit
* Mark Nauseef – bongorummut, kongarummut, timbalit, roto-tom, wood block, rytmikapulat, triangeli, afuchê, flexatone, marakassi, Thunder Sheet, tamtamit, vesigongi, sireeni, vibraslap, symbaalit, sormisymbaalit, crotales, kulkuset, ruukut, guiro, tamburiini
* Andy Summers – kitara, klassinen kitara
* Pete York – rummut, gongi, kulkuset, "Shaker"

Levyn koodi on 1C 062 - 97943, kasetin 1C 244 - 97943. Levy on EMI:n tuote. Etiketissä on logo, jossa lukee HÖRZU, ja koodi LC 0193.
**Ivan Moravec** (9. marraskuuta 1930 Praha – 27. heinäkuuta 2015 Praha) oli tšekkiläinen pianisti.

Moravec oli juristin poika. Hän mieltyi lapsena oopperaan, etenkin tenori Enrico Carusoon; hän pitikin rakkauttaan ihmisääntä kohtaan soittonsa lyyrisyyden innoittajana. Moravec aloitti pianotunneilla käymisen 7-vuotiaana ja debytoi Prahan radiossa vuonna 1946. Luistelussa sattunut tapaturma heikensivät Moravecin terveyttä ja kuntoa hänen nuoruudessaan; hän pitikin taukoa pianonsoitosta 18-vuotiaasta 24-vuotiaaksi saakka. Hän kuitenkin opiskeli 1950-luvulla Prahan konservatoriossa opettajanaan Erna Grünfeld ja siirtyi vuonna 1957 Arturo Benedetti Michelangelin oppiin Italiaan. Lontoon-debyyttinsä Moravec teki vuonna 1959, ja Yhdysvalloissa hän esiintyi ensimmäisen kerran George Szellin johtaman Clevelandin orkesterin kanssa vuonna 1964.

Moravecin albumi Frédéric Chopinin nocturneista pääsi *The New York Timesin* kritiikoiden luetteloon näille mieluisimmista Chopin-levytyksistä säveltäjän 200-vuotissyntymäjuhlan kunniaksi vuonna 2010. Moravecille läheisiä säveltäjiä olivat Chopinin ohella Wolfgang Amadeus Mozart ja Claude Debussy. Erityisesti Chopin-tulkinnoillaan Moravec saavutti laajaa arvostusta.

Peter Shaffer valitsi Moravecin pianistiksi vuoden 1984 *Amadeus*-elokuvan soundtrackille. Moravec oli vuosikymmenien ajan Steinway-artisti. Hänet otettiin ainoana tšekkiläisenä vuonna 1999 edustetuksi Philips Recordsin *Great Pianists of the 20th Century* -levysarjaan. Vuonna 2000 hän sai Kaarle IV:n palkinnon saavutuksistaan. Moravec kuoli sairaalassa Prahassa 84-vuotiaana oltuaan hoidossa keuhkokuumeen takia.

Lähteet
-------

1. 1 2 3 4 5 6  Unassuming Czech Pianist Ivan Moravec Dies At 84 NPR
2. 1 2 3 4  STEINWAY & SONS MOURNS PASSING OF IVAN MORAVEC Steinway & Sons


|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat
	+ 2

 |
|  |
| Kansalliset | 
* Ranska
* BnF data
* Saksa
* Israel
* Suomi (KANTO)
* Yhdysvallat
* Tšekki
* Alankomaat
* Puola

 |
|  |
| Tieteilijät | 
* CiNii

 |
|  |
| Taiteenala | 
* Grammy Awards
* MusicBrainz

 |
|  |
| Henkilöt | 
* Deutsche Biographie

 |
|  |
| Muut | 
* Europeana
* SNAC
* IdRef

 |

 |
Haulitorni Haulinkallion juurella.
**Haulinkallio** on kalliojyrkänne Tampereen Pyynikinharjulla. Se laskeutuu etelään Pyhäjärven suuntaan ja on suosittu näköalapaikka. Se on saanut nimensä jyrkänteen juurelle vuonna 1859 rakennetun puisen haulitornin ja siihen liittyneen **Pyynikin haulitehtaan** mukaan. Kallion laella on sijainnut myös haulitehtaan rakennuksia.

Haulitehtaan perusti kaupungin notaari H. J. Bergman, ja sen omisti vuodesta 1895 alkaen Tampereen Haulitehdas Osakeyhtiö, jonka olivat perustaneet tamperelaiset kauppiaat Rudolf Winter ja Karl Frans Hjorth. Pyynikin haulitehtaan toiminta päättyi vuonna 1908, kun haulien valmistui siirtyi uudelle Pispalan haulitehtaalle. Pyynikin haulitehtaan haulitorni purettiin heti tuotannon siirron jälkeen, mutta muut tehtaan rakennukset säilyivät 1950-luvulle saakka. Nykyisin ei niistä ole maastossa jäljellä näkyviä jäännöksiä.

Katso myös
----------

* Pispalan Haulitehdas

Lähteet
-------

1. 1 2  Sami Raninen: Tampereen kantakaupungin arkeologinen inventointi 2016–2017 – selvitys yleiskaavaa varten. Pirkanmaan maakuntamuseo 2016, Kohde 61, Tampere, Haulinkallio
2. 1 2  Tampereen keskustan rantojen käyttö 1700-luvulta lähtien, Tampereen kaupunki Maankäytön suunnittelu 2013, sivu 37